MT Il-Ġurnal Uffiċjali tal-Unjoni Ewropea C 39/1

OPINJONI TAL-BANK ĊENTRALI EWROPEW

tad-29 ta’ Novembru 2012

dwar proposta għal direttiva li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment

(CON/2012/99)

2013/C 39/01

Introduzzjoni u bażi legali

Fl-10 ta’ Lulju 2012 il-Bank Ċentrali Ewropew (BĊE) irċieva talba mill-Kunsill tal-Unjoni Ewropea għal opinjoni dwar proposta għal direttiva tal-Parlament Ewropew u tal-Kunsill li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttivi tal-Kunsill 77/91/KEE u 82/891/KEE, id-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE u 2011/35/UE u r-Regolament (UE) Nru 1093/2010 (1) (iktar ’il quddiem id-‘direttiva proposta’). Fis-27 ta’ Lulju 2012 il-BĊE irċieva talba mill-Parlament Ewropew għal opinjoni dwar id-direttiva proposta.

Il-kompetenza tal-BĊE li jagħti opinjoni dwar id-direttiva proposta hija bbażata fuq l-Artikoli 127(4) u 282(5) tat-Trattat dwar il-Funzjonament tal-Unjoni Ewropea peress li d-direttiva proposta fiha dispożizzjonijiet li jaffettwaw il-kontribut mis-Sistema Ewropea ta’ Banek Ċentrali (SEBĊ) għat-tmexxija mingħajr xkiel tal-politiki segwiti mill-awtoritajiet kompetenti relatati mas-superviżjoni prudenzjali ta’ istituzzjonijiet ta’ kreditu u l-istabbiltà tas-sistema finanzjarja, id-definizzjoni u l-implimentazzjoni tal-politika monetarja tal-Unjoni u l-promozzjoni tal-operat mingħajr xkiel ta’ sistemi ta’ ħlas. B’mod konformi mal-ewwel sentenza tal-Artikolu 17.5 tar-Regoli ta’ Proċedura tal-Bank Ċentrali Ewropew, il-Kunsill Governattiv adotta din l-opinjoni.

Osservazzjonijiet ġenerali

Il-BĊE jappoġġja bis-sħiħ l-iżvilupp ta’ qafas ta’ rkupru u riżoluzzjoni u t-tneħħija ta’ ostakli għall-ġestjoni effettiva tal-kriżijiet fi ħdan l-istituzzjonijiet finanzjarji. Kull istituzzjoni finanzjarja għandha titħalla tfalli b’mod ordnat, waqt li tiġi ssalvagwardjata l-istabbiltà tas-sistema finanzjarja bħala ħaġa sħiħa u jiġi mminimizzati l-ispejjeż pubbliċi u t-tfixkil ekonomiku. Il-BĊE jappoġġja b’mod partikolari qafas ta’ riżoluzzjoni tal-Unjoni għal istituzzjonijiet ta’ kreditu u ditti ta’ investiment sabiex tinżamm l-istabbiltà finanzjarja fi ħdan l-Unjoni u konsegwentement biex jiġi ggarantit il-funzjonament tas-suq uniku wkoll fi żminijiet ta’ kriżi. Għal dan l-iskop, huwa kruċjali li jiġu żviluppati għodod komuni ta’ appoġġ għall-ġestjoni tal-falliment ta’ istituzzjonijiet finanzjarji – bħal pjanijiet ta’ rkupru u riżoluzzjoni, kif ukoll għodod ta’ bank tranżitorju, ippleġġjar intern, bejgħ ta’ negozju u separazzjoni tal-assi. Il-BĊE jilqa’ l-fatt li l-proposta hija konformi ma’ attributi ewlenin miftiehma internazzjonalment ta’ reġimi ta’ riżoluzzjoni effettivi għall-istituzzjonijiet finanzjarji (2), li jitolbu l-konverġenza ta’ reġimi ta’ riżoluzzjoni nazzjonali ma’ għodda u setgħat adegwati għal riżoluzzjoni effettiva. L-implimentazzjoni ta’ dawn l-attributi ewlenin tippermetti intervent f’waqtu sabiex tiġi żgurata l-kontinwità ta’ funzjonijiet essenzjali.

Il-BĊE huwa tal-fehma li d-Direttiva, li hija pass importanti ħafna lejn qafas ta’ riżoluzzjoni integrat għall-Unjoni, għandha tiġi adottata b'ħeffa. Fl-istess ħin, ser ikunu meħtieġa passi ulterjuri sabiex jinħoloq mekkaniżmu uniku ta' riżoluzzjoni, wieħed mit-tliet pilastri bankarji tal-Unjoni. Għaldaqstant, il-BĊE isejjaħ lill-Kummissjoni biex tippreżenta b’urġenza proposta separata għal Mekkaniżmu Ewropew ta’ Riżoluzzjoni indipendenti, inklużi aspetti ta' Fond Ewropew ta' Riżoluzzjoni komuni. Dan il-Fond għandu, bħala minimu, ikun iffinanzjat mill-istituzzjonijiet finanzjarji. Il-konsistenza bejn dawn it-tliet pilastri hija kruċjali għas-suċċess ta’ unjoni tas-swieq finanzjarji.

OSSERVAZZJONIJIET SPEĊIFIĊI

1. Definizzjoni ta’ riżoluzzjoni

Id-direttiva proposta tiddefinixxi riżoluzzjoni bħala r-ristrutturazzjoni ta’ istituzzjoni sabiex tiġi żgurata l-kontinwazzjoni tal-funzjonijiet essenzjali tagħha, tiġi ppriżervata l-istabbiltà finanzjarja, u tiġi rrestawrata l-vijabbiltà ta' dik l-istituzzjoni kollha jew ta' parti minnha (3). Il-BĊE huwa tal-fehma li riżoluzzjoni teħtieġ ġerarkija ċara. F’dan il-kuntest, l-istituzzjonijiet li jkunu qegħdin ifallu jew li aktarx ikunu ser ifallu għandhom fil-prinċipju, soġġett għal deċiżjoni mill-awtoritajiet ta’ riżoluzzjoni, jiġu riżolti permezz ta’ għodod ta’ riżoluzzjoni meta dan jitqies li huwa neċessarju u fl-interess pubbliku, inkluża l-prevenzjoni ta’ riskju sistemiku. Jekk l-awtorità ta’ riżoluzzjoni tevalwa li m’hemm ebda tħassib għall-interess pubbliku, l-istituzzjoni għandha tiġi likwidata taħt il-proċeduri ta’ insolvenza normalment applikabbli għal istituzzjonijiet ta’ dik ix-xorta taħt il-liġi nazzjonali. Finalment, ir-ristrutturazzjoni f'riżoluzzjoni ta’ negozju avvjat għandha tiġi kkunsidrata biss meta dan ikun iġġustifikat mill-interess pubbliku li tiġi ppreżervata l-istabbiltà finanzjarja u meta r-riżoluzzjoni ordnata ta’ istituzzjoni ta’ kreditu jkollha effetti serji ta’ ħsara fuq l-istabbiltà tas-sistema finanzjarja, b’riskju għoli li dik il-ħsara tinxtered minn fruntiera għal oħra għall-oħra. Id-direttiva proposta għandha tiċċara li l-għan ta’ riżoluzzjoni mhuwiex li tiġi ppreżervata l-istituzzjoni li tkun qed tfalli, iżda li tiġi żgurata l-kontinwità tal-funzjonijiet essenzjali tagħha (4).

2. Kundizzjonijiet għal riżoluzzjoni u valutazzjoni tal-ħtieġa għal appoġġ pubbliku finanzjarju straordinarju

2.1. Id-direttiva proposta tipprovdi li waħda mill-kundizzjonijiet għal azzjoni ta’ riżoluzzjoni hija li l-awtorità kompetenti jew l-awtorità ta’ riżoluzzjoni tiddetermina li l-istituzzjoni qiegħda tfalli jew aktarx li ser tfalli (5). Il-BĊE huwa tal-fehma li r-responsabbiltajiet sabiex jiġi ddeterminat jekk istituzzjoni hijiex qiegħda tfalli jew jekk aktarx hijiex ser tfalli għandha tiġi assenjata b’mod ċar lill-awtorità kompetenti fl-interess ta’ azzjoni ta’ riżoluzzjoni f’waqtha u effiċjenti.

2.2. Id-direttiva proposta tipprovdi wkoll li l-bżonn ta' għajnuna mill-Istat lil istituzzjoni huwa indikatur li hija tkun qiegħda tfalli jew li aktarx ser tfalli. Madankollu, l-istess artikolu tad-direttiva proposta jipprovdi li żewġ tipi ta’ għajnuna mill-Istat ma jikkostitwixxux indikatur ta’ dan it-tip (6). Waqt li jappoġġja t-tul ta’ żmien massimu propost għal din l-għajnuna mill-Istat (7), il-BĊE jinnota li numru konsiderevoli ta’ istituzzjonijiet ta’ kreditu u ditti ta’ investiment li preżentament jirċievu għajnuna mill-Istat ikollhom jitqiesu li qegħdin ifallu jew li aktarx ser ifallu abbażi tal-indikatur imsemmi hawn fuq. Il-BĊE jikkunsidra li d-determinazzjoni taċ-ċirkustanzi li fihom istituzzjoni tkun qiegħda tfalli jew aktarx li ser tfalli għandha tkun ibbażata biss fuq valutazzjoni tas-sitwazzjoni prudenzjali ta' istituzzjoni. B'hekk, bżonn partikolari għal għajnuna mill-Istat m’għandux, fih innifsu, jistabbilixxi kriterju oġġettiv adegwat (8). Minflok, iċ-ċirkostanzi sottostanti għall-għoti ta’ għajnuna mill-Istat għandhom jiġu inklużi fil-valutazzjoni tas-sitwazzjoni prudenzjali tal-istituzzjoni.

3. Involviment ta’ banek ċentrali fl-irkupru u r-riżoluzzjoni

3.1. Il-banek ċentrali għandhom responsabbiltà għall-istabbiltà makroprudenzjali u finanzjarja, kif ukoll biex jipprovdu għarfien espert dwar is-swieq finanzjarji. F’dan ir-rigward, huma għandhom ikunu involuti fil-proċess ta’ riżoluzzjoni, biex b’hekk jikkontribwixxu għall-kisba ta’ objettivi ta’ riżoluzzjoni waqt li jimminimizzaw ir-riskji ta’ effetti negattivi involontarji fuq it-twettiq tal-kompiti tal-bank ċentrali u fuq it-tħaddim ta’ sistemi ta' ħlas u ta' saldu. F'dan il-kuntest, il-banek ċentrali jistgħu jiżvolġu rwol fil-valutazzjoni ta' pjanijiet ta’ rkupru u riżoluzzjoni minn perspettiva ta’ stabbiltà finanzjarja, bħall-probabbiltà ta' avvenimenti li jiskattaw tnaqqis fl-ingranaġġ b'mod mhux ordnat. Il-banek ċentrali jistgħu jkunu assoċjati wkoll mal-valutazzjoni tal-azzjoni potenzjali tal-awtorità ta’ riżoluzzjoni, peress li wieħed mill-objettivi ewlenin huwa li jiġi evitat tfixkil sistemiku (9). Il-BĊE b’hekk jidhirlu li huwa neċessarju li l-Istati Membri jiżguraw li, meta l-bank ċentrali ma jkunx huwa stess l-awtorità ta’ riżoluzzjoni, l-awtorità kompetenti u l-awtorità ta’ riżoluzzjoni jagħmlu skambju adegwat ta’ informazzjoni mal-bank ċentrali (10).

3.2. Id-direttiva proposta tistipula li l-pjanijiet ta’ rkupru mħejjija minn istituzzjoni għar-restawr tal-qagħda finanzjarja tagħha wara deterjorament sinifikanti m’għandhomx jassumu xi aċċess għal jew ir-riċeviment ta’ appoġġ finanzjarju pubbliku straordinarju. Madankollu, għandhom jinkludu, fejn applikabbli, analiżi ta’ kif u meta istituzzjoni tista’ tapplika għall-użu tal-faċilitajiet ta’ bank ċentrali f’kundizzjonijiet taħt pressjoni u bil-kollateral disponibbli (11). Il-BĊE jixtieq jenfasizza li din id-dispożizzjoni b’ebda mod m'għandha taffettwa l-kompetenza tal-banek ċentrali li jiddeċiedu b'mod indipendenti u bid-diskrezzjoni sħiħa tagħhom dwar il-forniment ta' likwidità tal-bank ċentrali lil istituzzjonijiet ta’ kreditu solventi, kemm f’operazzjonijiet standard tal-politika monetarja kif ukoll assistenza ta’ likwidità ta’ emerġenza, fi ħdan il-limiti imposti mill-projbizzjoni ta’ finanzjament monetarju taħt it-Trattat (12).

3.3. Id-direttiva proposta teħtieġ li kull Stat Membru jinkludi fil-‘kaxxa tal-għodda’ ta’ riżoluzzjoni tiegħu is-setgħa li tiġi stabbilita istituzzjoni tranżitorja u vettura għall-ġestjoni tal-assi. Id-direttiva proposta tipprovdi li istituzzjoni tranżitorja tkun proprjetà totali jew parzjali ta’ awtorità pubblika waħda jew aktar minn waħda, li tista’ tinkludi lill-awtorità ta’ riżoluzzjoni nfisha (13). Meta bank ċentrali jaġixxi bħala awtorità ta’ riżoluzzjoni (14), għandu jkun ċar, sabiex jiġi evitat kwalunkwe dubju, li l-bank ċentrali f’ebda każ ma jassumi jew jiffinanzja xi obbligu ta’ dawn l-entitajiet. Ir-rwol ta’ bank ċentrali bħala s-sid ta’ tali entità għandu jibqa’ konsistenti taħt kull ċirkustanza bil-projbizzjoni ta’ finanzjament monetarju taħt l-Artikolu 123 tat-Trattat, kif issupplimentat bir-Regolament tal-Kunsill (KE) Nru 3603/93 (15). Dan jipprojbixxi, inter alia, kull finanzjament minn bank ċentrali tal-obbligi tas-settur pubbliku fil-konfront ta’ terzi. Barra minn hekk, dan ir-rwol għandu jitwettaq mingħajr preġudizzju għall-indipendenza tal-bank ċentrali, b’mod partikolari l-indipendenza finanzjarja u istituzzjonali tiegħu.

3.4. Il-BĊE jinnota li d-direttiva proposta fiha biss kriterji minimi li jridu jiġu sodisfatti mill-istituzzjonijiet tranżitorji u l-vetturi għall-ġestjoni tal-assi, li għandhom jiġu stabbiliti mill-awtoritajiet pubbliċi. Il-BĊE jisħaq li l-finanzjament trasparenti huwa waħda mill-kwistjonijiet ewlenin li taffettwa l-leġittimità u l-kontabilità għall-użu ta’ fondi pubbliċi, li l-Eurosistema għandha interess li tissalvagwardja. F’dan ir-rigward, il-BĊE jilqa’ l-fatt li d-direttiva proposta tipprovdi li l-ispejjeż ta’ riżoluzzjoni għandhom fil-prinċipju jitħallsu mill-azzjonisti u l-kredituri u meta dawk il-fondi ma jkunux suffiċjenti, minn arranġamenti ta’ finanzjament (16). Madankollu, il-BĊE jenfasizza li, b’mod konformi mal-projbizzjoni ta’ finanzjament monetarju, il-banek ċentrali ma jistgħux jiffinanzjaw dawn l-arranġamenti ta’ finanzjament. B’mod partikolari, dan jaffettwa n-numerazzjoni ta’ mezzi ta’ finanzjament alternattivi (17) fid-direttiva proposta (18).

4. Involviment ta’ awtoritajiet nazzjonali speċifikati fil-valutazzjoni tal-pjanijiet ta’ rkupru

Id-direttiva proposta tipprovdi li l-awtoritajiet kompetenti għandhom jirrevedu l-pjanijiet ta’ rkupru sabiex jiżguraw, fost affarijiet oħrajn, implimentazzjoni effettiva f’sitwazzjonijiet ta’ pressjoni finanzjarja u mingħajr ma jikkawżaw effett negattiv sinifikanti fuq is-sistema finanzjarja anki jekk istituzzjonijiet oħrajn ikunu implimentaw pjanijiet ta’ rkupru fl-istess perjodu (19). Sabiex jiġi żgurat li kull tħassib sistemiku rilevanti jittieħed f’kunsiderazzjoni f’dawn ir-reviżjonijiet, inkluż l-impatt ġenerali tal-implimentazzjoni simultanja ta’ pjanijiet ta’ rkupru, li jista’ jwassal għal aġir proċikliku jew bħal merħla, il-BĊE jidhirlu li huwa meħtieġ li l-awtoritajiet kompetenti jagħmlu l-valutazzjonijiet b’konsultazzjoni mal-awtoritajiet nazzjonali kompetenti speċifikati meta jkunu entitajiet separati (20).

5. Appoġġ finanzjarju intragrupp

Id-direttiva proposta tipprovdi li l-Istati Membri għandhom jiżguraw li l-entitajiet li jkunu jikkonsistu fi grupp jistgħu jidħlu fi ftehimiet ta’ appoġġ finanzjarju intragrupp (21). Il-BĊE jara l-merti ta’ dan ir-rekwiżit, b’mod partikolari peress li dawk il-ftehimiet, ladarba jiġu awtorizzati mill-awtoritajiet kompetenti, jistgħu jiġu sottomessi għal approvazzjoni lil-laqgħa tal-azzjonisti ta’ kull entità li tkun tikkonsisti fi grupp li tipproponi li tidħol fil-ftehim. Il-BĊE jinnota, madankollu, li l-implimentazzjoni ta’ dawn il-ftehimiet volontarji fis-sistemi legali nazzjonali tqajjem kwistjonijiet legali kumplessi. L-adozzjoni tagħhom tiddependi wkoll minn kemm id-dispożizzjonijiet tagħhom jinteraġixxu b'suċċess mal-leġiżlazzjoni nazzjonali dwar it-taxxa, l-insolvenza u l-kumpaniji, pereżempju fir-rigward tal-prinċipju li t-tranżazzjonijiet fi ħdan grupp għandhom ikunu “distakkati” (22). Għal dan il-għan, il-BĊE jikkunsidra li jistgħu jkunu meħtieġa riflessjonijiet ulterjuri dwar jekk humiex iġġustifikati dispożizzjonijiet addizzjonali sabiex jiġu żgurati ċ-ċertezza legali u l-infurzabbiltà ta’ tranżazzjonijiet intragrupp li jkunu approvati u implimentati skont dawn il-ftehimiet volontarji.

6. L-għodda tal-ippleġġjar intern u s-setgħat ta’ tniżżil fil-valur

6.1. Il-BĊE jilqa’ l-iżvilupp tal-ippleġġjar intern bħala mekkaniżmu ta’ tniżżil fil-valur tad-dejn jew ta’ konverżjoni biex jiġi assorbit it-telf ta' istituzzjonijiet li jkunu qegħdin ifallu jew li aktarx ikunu ser ifallu. Il-mekkaniżmu ta' pleġġjar intern għandu jkun iddisinnjat b’tali mod sabiex ikun konformi ma’ karatteristiċi ewlenin miftiehma f’livell internazzjonali għal riżoluzzjoni effettiva (23), b’mod partikolari s-setgħa tal-awtorità ta’ riżoluzzjoni, taħt reġim ta’ riżoluzzjoni, li tippleġġja internament medda wiesgħa ta’ obbligazzjonijiet skont il-ġerarkija tal-kredituri li tapplika f’likwidazzjoni. Il-BĊE jappoġġja l-introduzzjoni ta’ din l-għodda tal-ippleġġjar intern mill-Istati Membri sa mhux aktar tard mill-1 ta' Jannar 2018 (24). Dan għandu jippermetti ħidma ulterjuri fuq l-ippleġġjar intern, prinċipalment dwar il-possibbiltà li jiddaħħal rekwiżit minimu għal livell immirat ta’ strumenti speċifikati tal-ippleġġjar intern waqt li jinżamm l-ambitu ġenerali tal-ippleġġjar intern. Barra minn hekk, il-BĊE beħsiebu jikkontribwixxi għall-analiżi ulterjuri tal-implikazzjonijiet prattiċi tal-ippleġġjar intern bħala għodda ta’ riżoluzzjoni, ukoll fir-rigward tal-fattibbiltà ta’ eżekuzzjoni rapida, l-abbiltà li tiġi rrispettata l-‘kaskata tal-anzjanità’ fl-assorbenza tat-telf, il-mekkaniżmi tal-konverżjoni jew tat-tniżżil fil-valur (25), kif ukoll l-impatt possibbli fuq is-swieq tad-derivattivi. F’dan il-kuntest, id-disinn tal-għodod tal-ippleġġjar intern u tal-bank tranżitorju għandhom jiġu analizzati flimkien, minħabba l-kapaċità ta' din l-aħħar għodda li timita l-biċċa l-kbira tal-ewwel għodda.

6.2. Il-BĊE jikkunsidra li l-miżuri ta’ riżoluzzjoni għandhom jiġu adottati f’ċirkustanzi ġġustifikati u akkumpanjati b’kundizzjonijiet xierqa sabiex jiġi limitat il-periklu morali (26). Kif huwa ddikjarat hawn fuq, l-istituzzjonijiet li jkunu qegħdin ifallu jew li aktarx ikunu ser ifallu għandhom fil-prinċipju jiġu likwidati skont proċeduri ordinarji ta’ insolvenza, u meta jitqies neċessarju għandhom jiġu stralċati bl-użu ta’ għodod ta’ riżoluzzjoni. F’dan l-isfond, is-setgħat tal-ippleġġjar intern, bħala għodda ta’ riżoluzzjoni, għandhom jintużaw b’mod predominanti għar-riżoluzzjoni ta’ istituzzjonijiet li jkunu laħqu l-punt fejn ma jkunux għadhom vijabbli. Il-BĊE jikkunsidra li l-possibbiltà għall-ippleġġjar intern biex istituzzjoni li tkun qiegħda tfalli jew li aktarx tkun ser tfalli tinżamm bħala negozju avvjat (27) għandha tiġi kkunsidrata biss f’każijiet eċċezzjonali u ġġustifikati. Il-BĊE jappoġġja li dejjem tiġi kkombinata l-għodda tal-ippleġġjar intern ma’ sostituzzjoni tat-tmexxija u r-ristrutturar sussegwenti tal-istituzzjoni u l-attivitajiet tagħha b’mod li jiġu indirizzati r-raġunijiet għall-falliment tagħha (28).

6.3. Id-direttiva proposta tipprovdi li l-Awtorità Bankarja Ewropea (ABE) għandha tirrapporta lill-Kummissjoni dwar l-implimentazzjoni tar-rekwiżit għall-istituzzjonijiet li jżommu ammont aggregat ta’ fondi proprji u obbligazzjonijiet eliġibbli espressi bħala perċentwal tal-obbligazzjonijiet totali tal-istituzzjoni (29). Il-BĊE jsejjaħ biex issir ħidma ulterjuri sabiex jiġi vvalutat jekk ir-rekwiżit minimu tal-ippleġġjar intern għandux jiġi espress bħala perċentwal ta’ obbligazzjonijiet totali jew bħala perċentwal ta’ assi bir-riskju ppeżat. Dan tal-aħħar għandu l-mertu li jieħu f’kunsiderazzjoni kemm ikunu riskjużi l-assi tal-istituzzjoni. Il-BĊE jirrakkomanda li l-ABE twettaq din il-valutazzjoni. Il-BĊE jirrakkomanda wkoll li l-ABE tipprovdi valutazzjoni lill-Kummissjoni tal-impatt għall-istituzzjonijiet ta’ dan ir-rekwiżit u dwar jekk ikunx ta’ benefiċċju li jiddaħħal rekwiżit li jipprojbixxi jew jillimita li l-istrumenti eliġibbli għall-ippleġġjar intern jinżammu fi ħdan is-settur bankarju.

6.4. Id-direttiva proposta tipprovdi li qabel ma tittieħed azzjoni ta’ riżoluzzjoni, l-awtoritajiet ta’ riżoluzzjoni għandhom jeżerċitaw is-setgħa ta’ tniżżil fil-valur tad-dejn (30). B’hekk, it-tniżżil fil-valur ta’ strumenti kapitali huwa setgħa ta’ riżoluzzjoni (31), li jidher li japplika qabel ma istituzzjoni tidħol f’riżoluzzjoni. Il-BĊE jappoġġja l-fatt li l-awtoritajiet għandhom is-setgħa li jniżżlu l-valur ta’ strumenti kapitali qabel ma jidħlu f’riżoluzzjoni. Għall-finijiet tar-rikapitalizzazzjoni tal-istituzzjonijiet, il-BĊE jirrakkomanda li dan jiġi ċċarat fid-direttiva proposta, sabiex jiġi evitat kwalunkwe dubju. Ikun tajjeb ukoll jekk il-Kummissjoni tagħmel studju ta’ każ u simulazzjoni tal-għodda tal-ippleġġjar intern sabiex jiġu kkjarifikati l-interdipendenzi bejn id-diversi stadji tal-proċess tal-ippleġġjar intern.

7. Finanzjament tar-riżoluzzjoni u d-daqs immirat tal-arranġamenti ta’ finanzjament

7.1. Qafas adegwat ta’ riżoluzzjoni għandu jiżgura li l-ispiża tar-riżoluzzjoni jagħmlu tajjeb għaliha, l-ewwel nett, l-azzjonisti u l-kredituri ta’ istituzzjoni f’riżoluzzjoni u s-settur privat b’mod ġenerali. Il-BĊE b’hekk jilqa’ l-fatt li l-għodod u s-setgħat ta’ riżoluzzjoni fid-direttiva proposta jippermettu lill-awtoritajiet biex ipoġġu l-piż tal-finanzjament tar-riżoluzzjoni fuq l-azzjonisti u l-kredituri. Barra minn hekk, id-direttiva proposta tintroduċi żewġ sorsi addizzjonali ta’ finanzjament ta’ riżoluzzjoni: arranġamenti nazzjonali ta’ finanzjament u kontribuzzjonijiet għall-iskema ta’ garanzija tad-depożiti (SGD) (32).

7.2. Waqt li jirrikonoxxi l-benefiċċju ta’ sorsi addizzjonali għall-finanzjament ta’ riżoluzzjoni, il-BĊE huwa tal-fehma li l-proposta ambizzjuża biex tinħoloq sistema Ewropea ta’ arranġamenti ta’ finanzjament mhijiex ser issolvi kwistjonijiet importanti ta’ riżoluzzjoni transkonfinali, bħall-koordinazzjoni u l-qsim tal-piż. L-eżistenza ta’ 27 arranġament nazzjonali taħt il-kontroll tal-awtoritajiet nazzjonali tagħhom hija kkumplikata ulterjorment minn nuqqas ta' ċarezza fis-sistema proposta, dwar dettalji importanti tas-self, bħad-drittijiet u l-obbligi tas-selliefa u ta’ min jissellef.

8. L-użu ta’ skemi ta’ garanzija ta’ depożitu fil-finanzjament ta’ riżoluzzjoni

8.1. Id-direttiva proposta tipprovdi li l-iskema ta’ garanzija ta’ depożitu (SGD) li magħha tkun affiljata l-istituzzjoni hija responsabbli sal-ammont ta’ telf li kien ikollha ġġarrab taħt proċeduri normali ta’ insolvenza (33). It-trattament ta’ depożiti koperti fit-trasferiment lill-bank tranżitorju jista’ jkollu impatt maġġuri fuq l-involviment tal-SGD. Il-grad safejn l-SGD tipparteċipa fil-miżuri ta’ riżoluzzjoni għandu jaffettwa ceteris paribus il-livell ta’ finanzjament meħtieġ miż-żewġ sorsi disponibbli l-oħrajn – l-arranġamenti ta’ finanzjament u l-kredituri mingħajr garanzija. Din l-inċertezza fost il-kredituri tista’ żżid ir-riskju ta’ ġbid ta’ flus preventiv minn kredituri, klijenti u kontropartijiet oħrajn li jekk iseħħ jimmina l-objettiv prinċipali tar-reġim.

8.2. Id-direttiva proposta tippermetti lill-Istati Membri li jipprovdu li l-mezzi finanzjarji disponibbli ta’ SGD stabbilita fit-territorju tagħhom jistgħu jintużaw biex tiġi ffinanzjata riżoluzzjoni (34). Waqt li l-BĊE jappoġġja din id-dispożizzjoni, li tippermetti sinerġiji bejn l-SGD u l-finanzjament tar-riżoluzzjoni, huwa jikkunsidra li huwa tal-ogħla importanza li dan ma jikkomprometti b'ebda mod il-funzjoni prinċipali tal-SGD li jiġu protetti depożiti assigurati. Il-BĊE jilqa’ l-fatt li d-direttiva proposta tagħti prijorità lill-ħlas lura ta’ depożitanti koperti mill-SGD meta SGD tkun mitluba biex tuża l-mezzi finanzjarji disponibbli tagħha biex tiffinanzja r-riżoluzzjoni kif ukoll, fl-istess ħin, il-funzjoni normali ta’ ħlasijiet lura ta’ depożitanti assigurati, u l-mezzi disponibbli jkunu insuffiċjenti biex jiġu ssodisfati dawn it-talbiet kollha (35). F'dan l-isfond, il-BĊE jissuġġerixxi li ċ-ċertezza legali tiġi żgurata billi jiġi ddefinit b’mod ċar ir-rwol tal-SGD fil-finanzjament ta’ riżoluzzjoni, irrispettivament minn liema għodda ta’ riżoluzzjoni tintgħażel u kif jiġu applikati l-miżuri. Id-direttiva proposta teħtieġ li l-Istati membri jiżguraw li, taħt il-liġi nazzjonali li tirregola proċeduri ta’ insolvenza normali, l-iskemi ta’ garanzija ta’ depożitu jikklassifikaw pari passu ma’ pretensjonijiet mhux iggarantiti u mingħajr preferenza. (36) Dan l-approċċ jidher li huwa inkonsistenti mal-approċċ li l-Istati Membri jitħallew jistabiblixxu klassifikazzjoni preferenzjali tal-pretensjonijiet fir-rigward tad-depożiti koperti mill-SGD. Preżentament, sitt Stati Membri – inklużi l-Bulgarija (37), il-Greċja (38), il-Latvja (39), l-Ungerija (40), il-Portugall (41) u r-Rumanija (42) – taw klassifikazzjoni prijoritarja lil pretensjonijiet li l-SGD akkwistat b’surroga wara li ħallset l-ammonti li jikkorrispondu għad-depożiti koperti, biex b’hekk jikkontribwixxu ulterjorment sabiex jiżguraw li finanzjament suffiċjenti jkun disponibbli għall-SGD. L-opinjonijiet dwar l-impatt tal-għoti ta’ klassifikazzjoni preferenzjali huma diverġenti ħafna, u hemm il-fehma li l-klassifikazzjoni preferenzjali tad-depożitanti jista’ jkollha impatt fuq l-ispejjeż ta’ finanzjament disponibbli għall-banek u li għandhom isiru sforzi akbar minn kredituri oħrajn sabiex jiġu ggarantiti l-pretensjonijiet tagħhom. Min-naħa l-oħra, dan ikun immitigat sal-punt li l-pretensjonijiet prijoritarji jestendu għal depożiti ggarantiti biss. Barra minn hekk, reġim legali li jistabbilixxi klassifikazzjoni prijoritarja ta’ depożitanti ggarantiti għandu jiffaċilita l-użu ta’ miżuri ta’ riżoluzzjoni pprovduti fid-direttiva proposta (eż. għodda ta’ bejgħ ta’ negozju, għodda ta’ istituzzjoni tranżitorja). Mill-perspettiva ta’ stabbiltà finanzjarja, il-pretensjoni prijoritarja fir-rigward tad-depożiti koperti hija appoġġjata wkoll peress li tnaqqas ir-riskji ta’ ġbid ta’ flus f’daqqa mill-banek, telf potenzjali tad-depożitanti f’fażi ta’ stralċ, kif ukoll it-tnaqqis eċċessiv tal-SGD (43).

9. L-iżvelar ta’ materjal ta’ marketing

Id-direttiva proposta tipprovdi li kull żvelar pubbliku tal-marketing ta’ istituzzjoni taħt riżoluzzjoni li tkun qiegħda tbigħ in-negozju tagħha kollu jew parti minnu taħt għodda ta’ bejgħ ta’ negozju jista’ jiġi pospost (44). Il-BĊE jidhirlu li jista’ jkun meħtieġ ukoll li jiġi pospost l-iżvelar ta’ informazzjoni sensittiva li tista’ taffettwa l-prezz li tkun relatata ma’ strumenti finanzjarji nnegozjati, matul l-applikazzjoni ta’ għodod ta’ riżoluzzjoni oħrajn. Id-dispożizzjonijiet relevanti fid-direttiva proposta (45) għandhom jiġu estiżi għal regola ġenerali matul l-applikazzjoni ta’ kwalunkwe għodda ta’ riżoluzzjoni meta l-interess tal-istituzzjoni jkun jista’ jiġġustifika dewmien fl-iżvelar ta' informazzjoni sensittiva li tista' taffettwa l-prezz.

10. Armonizzazzjoni ulterjuri ta’ regoli dwar l-irkupru u r-riżoluzzjoni

10.1. Il-BĊE jappoġġja l-iżvilupp ta’ qafas ta’ rkupru u riżoluzzjoni wkoll għal istituzzjonijiet finanzjarji li mhumiex banek u li huma ta' importanza sistemika, bħal pereżempju kumpaniji tal-assigurazzjoni u infrastrutturi tas-suq (46). Dan għandu jkun ikkoordinat ma’ inizjattivi internazzjonali.

10.2. L-isforzi sabiex ikomplu jiġu armonizzati b’mod minimu l-liġijiet dwar l-insolvenza bejn l-Istati Membri għandhom jitkomplew. Id-diversità preżenti fil-liġijiet dwar l-insolvenza, pereżempju fil-klassifikazzjoni ta’ pretensjonijiet tal-kredituri, għandha impatt konsiderevoli fuq l-implimentazzjoni ta’ għodod ta’ riżoluzzjoni, u b’mod partikolari r-realizzazzjoni ta’ assi u obbligazzjonijiet miżmuma minn vetturi ta’ riżoluzzjoni.

Magħmula fi Frankfurt am Main, id-29 ta’ Novembru 2012. Il-President tal-BĊE Mario DRAGHI

(1) KUMM(2012) 280 finali.

(2) Ara “Key Attributes of Effective Resolution Regimes for Financial Institutions”, Ottubru 2011, disponibbli fuq il-websajt tal-Bord għall-Istabilità Finanzjarja fuq http://www.financialstabilityboard.org u l-Kumitat ta’ Basel dwar is-Superviżjoni Bankarja, “Report and Recommendations of the Cross-border Bank Resolution Group”, Marzu 2010, disponibbli fuq il-websajt tal-Bank għall-Ħlasijiet Internazzjonali fuq http://www.bis.org

(3) Ara l-Artikolu 2(1) tad-direttiva proposta.

(4) Ara l-kontribut tas-SEBĊ għall-konsultazzjoni pubblika tal-KE dwar id-dettalji tekniċi ta’ qafas possibbli tal-UE għall-irkupru u r-riżoluzzjoni tal-banek, Mejju 2011, pġ. 4 u 5. Id-dokumenti kollha msemmija tal-BĊE huma disponibbli fuq il-websajt tal-BĊE fuq http://www.ecb.europa.eu. Ara wkoll l-Emenda 3 proposta tal-BĊE.

(5) Ara l-Artikolu 27(1)(a) tad-direttiva proposta.

(6) Ara l-Artikolu 27(2)(d)(i) u (ii) tad-direttiva proposta.

(7) Ara l-Artikolu 27(2)(d), it-tieni paragrafu, tad-direttiva proposta.

(8) Ara l-Artikolu 27(2)(d) tad-direttiva proposta moqri flimkien mal-Artikolu 2(26). Ara wkoll l-Emendi 2 u 8 proposti.

(9) Ara wkoll il-kontribuzzjoni tas-SEBĊ għall-konsultazzjoni pubblika tal-KE dwar id-dettalji tekniċi ta’ qafas possibbli tal-UE għall-irkupru u r-riżoluzzjoni tal-banek, Mejju 2011, p. 6, paragrafu 9.

(10) F’dan ir-rigward, l-Artikolu 74(3)(b) tad-direttiva proposta huwa pass fid-direzzjoni t-tajba, iżda mhuwiex biżżejjed sabiex jiżgura l-ammont xieraq ta’ skambju ta’ informazzjoni u kooperazzjoni. Ara wkoll l-Emendi 4 u 23 proposti.

(11) Ara l-Artikolu 5(3) tad-direttiva proposta; ara wkoll l-Artikolu 9(2) tad-direttiva proposta fir-rigward ta’ pjanijiet ta’ riżoluzzjoni.

(12) Ara r-Rapport ta’ Konverġenza tal-BĊE, 2012, p. 29. Ara wkoll l-Emenda 1 proposta.

(13) Ara l-Artikoli 34(2) u 36(2) tad-direttiva proposta.

(14) Ara l-Opinjoni tal-BĊE CON/2011/39.

(15) Regolament tal-Kunsill (KE) Nru 3603/93 tat-13 Diċembru 1993 li jistabbilixxi d-definizzjonijiet għall-applikazzjoni tal-projbizzjonijiet previsti fl-Artikoli 104 u 104b(1) tat-Trattat (ĠU L 332, 31.12.1993, p. 1).

(16) Ara l-Artikolu 92(2) tad-direttiva proposta.

(17) Ara l-Artikolu 96 tad-direttiva proposta.

(18) Ara l-Opinjoni tal-BĊE CON/2011/103, paragrafu 4 u l-Opinjoni tal-BĊE CON/2010/83, paragrafu 6.3.

(19) Ara l-Artikolu 6(2)(b) tad-direttiva proposta.

(20) Ara l-Emenda 5 proposta.

(21) Ara l-Artikoli 16 to 22 tad-direttiva proposta.

(22) Ir-rekwiżit li t-tranżazzjonijiet intragrupp ikunu distakkati huwa prinċipju fundamentali taħt il-liġi tal-kumpaniji ta’ kważi l-Istati Membri kollha ħlief Spanja. Ara r-rapport ta’ DBB law lil DG Markt tal-2008 dwar ir-restrizzjonijiet legali fuq trasferimenti intragrupp, li enfasizza dan ir-riskju.

(23) Ara ‘Key Attributes of Effective Resolution Regimes for Financial Institutions’, Ottubru 2011, disponibbli fuq il-websajt tal-Financial Stability Board fuq http://www.financialstabilityboard.org

(24) Ara l-Artikolu 115(1), it-tielet paragrafu, tad-direttiva proposta.

(25) Ara il-kontribuzzjoni tas-Sistema Ewropea ta’ Banek Ċentrali (SEBĊ), għall-konsultazzjoni pubblika tal-KE dwar id-dettalji tekniċi ta’ qafas possibbli tal-UE ta’ rkupru u ta’ riżoluzzjoni tal-banek, p. 4.

(26) Ara wkoll il-kontribuzzjoni tas-SEBĊ għall-Konsultazzjoni pubblika tal-KE dwar id-dettalji tekniċi ta’ qafas possibbli tal-UE ta’ rkupru u ta’ riżoluzzjoni tal-banek, Mejju 2011, p. 5.

(27) Negozju avvjat tintuża biex tiddeskrivi s-sitwazzjoni fejn istituzzjoni tkompli tiffunzjona f’riżoluzzjoni mingħajr il-prospett ta' likwidazzjoni fil-futur prevedibbli. Dan huwa oppost għal negozju mhux avvjat (gone concern) fejn il-funzjonijiet bankarji kritiċi jkunu ppriżervati iżda f’entità legali differenti mill-entità li tkun għaddiet minn riżoluzzjoni u tkun qiegħda tiġi stralċata.

(28) Ara l-premessa 46 tad-direttiva proposta.

(29) Ara l-Artikolu 39(6) tad-direttiva proposta.

(30) Ara l-Artikolu 51(1) tad-direttiva proposta.

(31) Ara l-Artikolu 56(1)(f) tad-direttiva proposta.

(32) Artikolu 96. Inkwantu l-arranġamenti ta’ finanzjament jissellfu wkoll mill-bank ċentrali, dan jista’ jammonta għal finanzjament monetarju. Ara f’dan ir-rigward il-paragrafu 3.4 u l-Emenda 29.

(33) Ara l-Artikolu 99(1) tad-direttiva proposta.

(34) Ara l-Artikolu 99(5) tad-direttiva proposta.

(35) Artikolu 99(8) tad-direttiva proposta.

(36) Ara l-Artikolu 99(2) tad-direttiva proposta.

(37) L-istatus ta’ kreditur ippreferut huwa stabbilit għad-DGS mill-Artikolu 94(1) tal-Liġi dwar l-Insolvenza tal-Banek (Darjaven vestnik Nru 92, 27.9.2002).

(38) L-istatus ta’ depożitant bħala kreditur ippreferut huwa stabbilit mill-Artikolu 4(16) tal-Liġi 3746/2009 li tittrasponi d-Direttiva 2005/14/KE tal-Parlament Ewropew u tal-Kunsill tal-11 ta’ Mejju 2005 li temenda d-Direttivi tal-Kunsill 72/166/KEE, 84/5/KEE, 88/357/KEE u 90/232/KEE u d-Direttiva 2000/26/KE tal-Parlament Ewropew u tal-Kunsill dwar l-assigurazzjoni kontra r-responsabbiltà ċivili fir-rigward tal-użu ta’ vetturi bil-mutur u d-Direttiva 2005/68/KE tal-Parlament Ewropew u tal-Kunsill tas-16 ta’ Novembru 2005 dwar ir-riassigurazzjoni u dispożizzjonijiet oħrajn (FEK A 27, 16.2.2009). L-Artikolu 13a(4) jistabbilixxi l-istatus tad-DGS.

(39) Liġi tal-5 ta’ Ottubru 1995 dwar istituzzjonijiet ta’ kreditu (LV 163(446), 24.10.1995). L-Artikolu 192(1) introduċa klassifikazzjoni preferenzjali għal depożitanti ggarantiti fil-21 ta’ Mejju 1998.

(40) Liġi CXII tal-1996 dwar istituzzjonijiet ta’ kreditu u impriżi finanzjarji (Magyar Közlöny 1996/109, 12.12.1996), u b’mod aktar speċifiku l-Kapitolu XV tal-Liġi dwar id-dettalji tal-iskema ta’ garanzija tad-depożiti. L-istatus preferenzjali tal-pretensjonijiet ta’ depożiti kollha, u mhux biss dawk iggarantiti, huwa stabbilit mill-Artikolu 183(1) tal-Liġi.

(41) Ara l-Artikolu 166-A tal-verżjoni kkonsolidata tad-Digriet-Liġi Nru 298/92 tal-31 ta’ Diċembru 1992 dwar il-qafas legali ta’ istituzzjonijiet ta’ kreditu u impriżi finanzjarji (D.R. Nru 30, I, 10.2.2012).

(42) L-Ordinanza tal-Gvern Nru 10/2004 dwar il-proċedimenti għal riorganizzazzjoni ġudizzjarja u falliment ta’ istituzzjonijiet ta’ kreditu, kif emendata ulterjorment u ssupplimentata, b’mod partikolari mill-Artikolu 38, tagħti dritt preferenzjali, wara li jkunu tħallsu l-ispejjeż relatati mal-proċedimenti ta’ falliment għal pretensjonijiet li jirriżultaw minn depożiti ggarantiti, inklużi l-pretensjonijiet tad-DGS li jirriżultaw minn ħlasijiet lura lid-depożitanti ggarantiti (Monitorul Oficial al României, L-Ewwel Parti, Nru 84, 30.1.2004).

(43) Ara l-Opinjoni tal-BĊE CON/2011/83.

(44) Ara l-Artikolu 33(2) tad-direttiva proposta.

(45) Ara l-Artikolu 12(3) tad-Direttiva 2003/6/KE tal-Parlament Ewropew u tal-Kunsill tat-28 ta' Jannar 2003 dwar insider dealing u manipulazzjoni tas-suq (abbuż tas-suq) (ĠU L 96, 12.4.2003, p. 16).

(46) Ara f’dan ir-rigward il-Konsultazzjoni tal-Kummissjoni dwar qafas possibbli ta’ rkupru u ta’ riżoluzzjoni għall-istituzzjonijiet finanzjarji apparti banek tal-5 ta’ Ottubru 2012, disponibbli fuq il-websajt tal-Kummissjoni Ewropea fuq http://ec.europa.eu/internal_market/consultations/2012/nonbanks/consultation-document_en.pdf